정조 10년 · 목
一。昨年關東。各穀豐登。關內大抵失稔。燕畿數百里之外。均爲慘凶故。遼瀋糧車。嗔塡咽入關。而流民之扶老携幼。就食關外者。亦相續。河南山東江蘇安徽湖北諸省。俱極歉荒。而河南則自春徂秋。點雨不下。斗米爲一千三百。河道湮塞。舟楫不通。昨年秋。特遣太學士阿桂。發漕稅銀一百五十萬兩賑給。仍治河道。一。昨年三月。皇帝親祭先農。仍擧三推曰。朕精力康强。尙能推耟。諸皇子亦當隨侍觀禮。俾知務本之意。皇六子八子十一子十五子。俱行五推禮。群下以爲八十天子。親耕帝籍。往牒所穻。一。昨年春。皇帝下旨曰。朕幸行湯山。取道昌平州。躬詣 明朝諸陵致祭。見諸陵多有損壞。爲之慨然。 明代中葉以後。國事廢弛。全不以祖宗爲念。竝未修葺陵寢。至末年。流寇擾亂。亦無人守衛。以致頹圮。今國家一統。已歷百數十年。勝朝陵寢。自應修葺。 明世宗。曾因尹嘉銓所奏。撤其祭祀。然但 明朝不亡於崇禎。而亡於萬曆天啓。是以歷代帝王廟中。撤其位祠。而陵寢則仍前致祭。世宗雖溺意齋醮。猶不至如萬曆天啓。其陵寢亦應一體致祭。以昭大公。至若修改等工。雖發百萬帑金。亦所不靳。着派吏部尙書劉★(王+庸)。禮部尙書德保。工部尙書金簡。侍郞曺文植德成。經理完工。該地方官小心防護。嚴禁樵穫。用副朕隆禮勝朝至意云云。一皇子中質郡王永瑢。有才學。性且寬厚。朝野屬望。太學士阿桂。優於幹辦。不附權貴。時稱賢相。每皇帝在外。必使二人留京。辦理國事。今番五臺之行亦然。可見屬意之有在。倚任之甚重。太學士有缺。則協辦太學士。例當循次陞拜。而和珅梁國治。卽協辦太學士也。 蔡新之告退。 國治忽越次拜相。人多致訝。 吏部尙書劉★(王+庸)。素有諫諍名。而代國治爲協辦太學士。物情頗愜。一。和珅福常安。宮中及幸行。每給事左右。凡有顧問命令。二人必應對宣傳。圓明之宴。皇帝咳唾。珅奉壺跪承䙝狎。無異貂璫。親王以下。毋或騎馬入園。而二人則竝轡橫馳。騶從如雲。人皆辟易。直入山高水長閣。咫尺地下馬。馬是內閑所賜。黃帕蓋鞍。僭擬乘輿。一。西藏張家佛名胡都都。皇帝邀致於京城松竹寺者。已數十年。其人不忌葷素。兩目俱盲。然凡文字能手模而知之。試以不成劃之字。則手模曰。字是某字。缺某劃。以是人皆神之。尤精於佛經文義故。皇帝甚敬重之。十二月二十四日。卽張家佛生日。皇帝親幸松竹寺。多所贈遺。至於紫光閣正大光明殿設宴。卽一法筵。而御座前。多張花燈。對起靈山佛座。排鋪無異梵宇。皇帝所乘孔雀橋轎。四隅盡十八佛小像。蓋出於諸佛擁護之意。其崇信釋敎如此。一考績之法。三年一考。京司則名曰京察。特派王大臣。眼同該司堂官考覈。外省則名曰大計。該省總督巡撫主之。其法有六。一曰不謹。二曰罷軟竝革職。三曰才力不及。四曰浮躁竝降級。五曰有疾。六曰年老竝勤令休官。其治績卓異者。奏請擢用。而昨年考績。郞官以下。齊赴所司。點名行禮。其中年老者。多染其鬚。一。太學士蔡新。以閩人。乾隆初登第。踐歷淸要。久居台閣。皇帝重其經術。昨年夏。以年近八十。上章乞休。加太子太傅。原官致仕。乘馹還鄕。以原官致仕。則俸祿自在。又令所過地方州縣官之在二十里內者。護行俾得安歸。賜詩侈其行曰。建元臚第丙辰年。五十春秋駒影遷。黃閣首行千叟宴。白雲心憶七閩天。慰留不忍耆而艾。聽去敎娛林與泉。祝八旬期仍赴闕。兪哉嘉汝意肫然。新和進曰。憶從釋褐五旬年。水到還鄕境屢遷。歲月尙遙皆錫壽。江湖雖遠總依天。向榮小草恩垂露。加寵新詩思湧泉。留不忍言臣忍去。祝釐重至更欣然。陛辭又賜詩曰。不忍言歸合令歸。及歸言別又依依。忠抒贊理登黃閣。醇籍授經近紫微。尙計一旬萬機勅。顧瞻左右老臣稀。心交豈在形容際。榻下閩山是也非。新又和進曰。兩載還朝又賜歸。一身雖生一心依。慰兹戀悃閩山近。扇以和風暑力微。珍佩便蕃霑最渥。玉音再四錫尤稀。祝釐預擬逢庚歲。扶劣重來願未非。舊賜花園一所瀕行交納工部。歸裝蕭然。人服雅操。一。江西廬陵縣生員劉遇奇。作愼餘堂集及淸風亭集。集中有淸風明月對句及犯諱等語。該縣人郭榜。構誣告官。該省督撫。囚遇奇之孫。仍上其事。皇帝命護軍統領舒常査奏。舒常論以悖妄。皇帝覽奏曰。朕詳閱其書。如對明月而爲良友。吸淸風而必醉候。淸風明月。乃詞人成語。此而悖妄。則淸明二字。避而不用乎。其餘犯諱等語。劉遇奇係順治進士。安能預知朕名。況鄕曲小民。不知廟諱者甚多。亦豈能家喩戶說。此而指爲狂謬。治其子孫。則人何所措手足耶。如錢謙益呂留良等其人及子孫。竝登膴仕。若竝非有心。而字句微疵。朕豈肯推求。今將劉遇奇之孫釋放。嗣後各省督撫文理不通者。遇此等控訴。謬加指摘。殊失朕意。亦關吏治。因此宣諭云云。一。皇帝享有頤期。已抱曾玄。幅員寧謐。志意滿盈。擧措多或過中。而群下惟極口慶祝。專事諛悅。未敢一事爭難故。幾務聽覽。雖尙勉强。紀綱法度。自爾解紐。乘輿服御。見頗簡儉。而閭巷侈靡。任其踰制。和珅從人之家。床帷什用。僭擬大內。老商曰。十數年前。我輩所服。不過大布。而近來人人錦緞。雖欲不着。彼人鄙賤。不得不爾云云。所可尙者。恪守先代成憲。毋或撓改。總攬權綱。威斷明快。譴罰不貸於貴近。簡拔無間於疏賤。誠信待下。無有間阻。所倚任滿漢大臣。一二佞倖外。皆時望所屬故。庶事不至頹廢。國人方之漢武中歲。梁武晚年。○首譯李湛聞見別單。一。皇帝每年八九月。必親獵於木蘭地方。木蘭距熱河北。爲數三百里。親獵之規。以屢千騎分左右翼。環繞一山。漸漸圍逼。虎豹獐鹿之屬。俱入圍中。未或遺脫。皇帝或命全獲。或令半縱。所獲多則分賞將士。昨年秋。皇帝到北三嶺問曰。今行未嘗遇一虎。何也。侍臣奏曰。俄聞北山有虎矣。皇帝乘無屋小轎。直往北山。有一大虎。親放鳥鎗。侍臣隨後齊放。其虎立斃。皇帝大喜。謂諸臣曰。吾年近八旬。非不知畋獵之爲勞苦。而猶且樂爲之者。無他。欲我子孫視以爲法。勞其筋骨。毋或逸豫。則可以却病延壽。況今昇平日久。旗下將士。不識武備。因此而閑習弓馬。試其才用。則鍊兵之要。亦莫切於此。此吾所以未嘗廢闕者也。是行二十餘日。親行十三圍。外省將兵之官。亦於秋獲之後。派發兵丁。官給資糧。打獵貢獲。歲以爲常。此不但資其羽毛皮革而已。亦似出於講習武技之意。一。各省知府知州知縣之新除者。元無邑隸來接之事。便取吏部公文。自辦資裝赴任。其中貧無以治赴者。著爲借支之法。具呈戶部。 戶部酌其道里遠近。而銀兩隨以多寡。赴任後抵償於養廉銀子之內。借少者四季分還。借多者六季分還。革職或病休者。徵於本員。丁憂或病故者。分徵於該省諸官。至於門生座主餽遺之法。亦成應行之規。門生之作外官者。必致養廉一半於座主。與者不敢廢。受者亦不謝。以此屢經掌試者。家道之殷富。多出於此。一。曆法之用西洋法者。其來不久矣。嘉靖年間。西洋人利瑪竇。浮海入中國。中國人無知者。仍多市書籍而歸。萬曆年間。又入中國。以曆法自售。湯若望奏曰。中國當用中國之法。西洋當用西洋之法。中國之用西洋法。無異夷狄之亂夏。遂駁而不用。至淸朝。西洋人又來仕。淸朝人亦多駁之。其法或行或否。今皇帝登位之後。留心數理之學。使欽天監及西洋人兩試之。洋法無誤。自是遂用洋法。以西洋人。又爲欽天監正副官。使莊親王領其事。而質郡王永瑢。甚精於曆法故。挽近十數年。使質郡王領其事。一。使臣到燕後。琉球國貢使亦來到。正使則耳目官。副使則正議大夫。其人大抵多黧黑而不淸秀。戴黃帕。狀如平頂。帽着黑布。袂闊而短。帶用綉帛。匝以綴之。其廣過數寸。從者戴短巾。其國在日本之西。周圍可五六千里。東西闊而南北狹。有三省。統三十五府。國都居中山省故。其國王稱中山王。而姓名尙穆。自 皇明初。尙姓至今相承。其官有一品之國相二人。二品之法司官三人。三品之耳目官四人。四品之正議大夫六人。其餘五品以下。俱是小官。其國三年一貢。所貢銅錫。航海八千里。至福建省。福建之距北京。又七千八百里。留其人役於福建。來京者只二十人。自該省。備車輀廩餼而致之。歸亦如之。廻到福建留半年。大相交易後回國。見其頒賞物件。則只是各色緞匹。而無貂皮鞍馬。一。皇帝家法甚嚴。皇子皇孫。俱於禁中。定給書房。不使出處外舍。師傅外。切禁賓客故。朝臣無敢交結。元定俸祿之外。毫無私與。雖以質郡王之寵冠諸子。猶不免窘乏。每年元朝端陽冬至三節。內則宗親及各部院堂官。外而總督布政將軍巡撫以上。俱以器玩等物。例有進獻。而質郡王貧不能辦。其子爲富人之壻故。每當進獻之時。全資於其子婦之家。一。瀋陽內城。周圍爲九里。以磗築之。外城則爲二十三里。以土築之。形若短墻。今年皇帝下旨。外城限四十里。築之以磗。一依內城例。工部堂官與欽天監官奉命。相其築城基地。太祖高皇帝福陵。太宗文皇帝昭陵。皆密邇於城堙。論以風水。或無所妨之意。今方具奏。回旨未下。築城與否。固未完定。而工役之費。雖發帑銀。山海關外。寧遠錦州開原鐵原承德等州。當發許多人丁。其爲民弊。亦自不貲。一。軍機大臣和珅。昨年爲崇文門稅務總督。蓋四方貨物。俱從崇文門入。無論巨細。例皆收稅。官納充數之外。餘皆歸其私橐。一年無慮屢百萬。而總督自是一年交遞之科。昨年因河南河道之不利。商船多不能往來。所捧稅銀。比前太減。今年自內務府奏請差代。則皇旨命和珅。加任一年。蓋爲其昨年未能滿意之致。恩寵之不衰。於此可見。昨年皇帝親獵於木蘭時。和珅在皇帝轎前乘馬。馬悍不能騎。皇帝令換他馬。珅曰。此馬雖悍。跨上之後。無他慮。又欲跨上而未果。皇帝駐轎催換者。不翅三四次。而珅終始固執。未乃跨上其馬。然諸臣之在傍者皆曰。若使他人如此。則必不免重罪。一。上年我國出來之上勑西明。則除拜江寧府將軍。卽江南地方。而宦業甚饒。副勑阿肅。則以內閣學士。昨年山東告歉。特旨泒往。賙賑饑民。歲前還朝。又除文淵閣學士。非久當陞擢。